עמנואל שרון

עמנואל שרון (20 במאי 1929 – 29 במאי 2021) היה כלכלן ומנהל ישראלי. כיהן כמנכ"ל משרד האוצר, נציב שירות המדינה ויו"ר דירקטוריון בנק הפועלים.

ביוגרפיה 
שרון נולד בפולין, לאחר שאמו נסעה מארץ ישראל לבית הוריה ללדת אותו, וחזרה איתו לאחר הלידה. הוא גדל בירושלים ובחיפה, למד בבית הספר הריאלי. שירת כנוטר, עבר קורס מפקדי מחלקות בארגון "ההגנה". שירת כקצין בצה"ל בחטיבה 7, שימש מפקד גדוד 12 וסגן מפקד חטיבת גולני וראש ענף מבצעים במחלקת מבצעים. ב-1955 השתחרר מצה"ל בדרגת סגן-אלוף. ב-1958 קיבל תואר ראשון בכלכלה ובמתמטיקה מהאוניברסיטה העברית בירושלים וב-1960 סיים תואר שני במנהל עסקים באוניברסיטה.

ב-1957 החל לעבוד במשרד האוצר, במחלקת המידע של מס הכנסה. בתחילת 1960 מונה לסגן נציב מס הכנסה באמצע 1962 מונה לאחראי על מלוות החובה וקיבל את התואר סגן הממונה על הכנסות המדינה. בתפקידו זה גם היה ממונה על הכנסת המחשוב לארגון. בשנת 1965 יצא ללימודים בארצות הברית וב-1968 סיים לימודי דוקטורט באוניברסיטת קליפורניה בברקלי. במקביל שימש חוקר במעבדות IBM. בשובו לישראל שימש מרצה במחלקה למחשבים שבאוניברסיטה העברית ולימד חקר ביצועים. ב-1972 מונה למנכ"ל חברת קונטרול דאטה בישראל.

בינואר 1984 נכנס לתפקיד מנכ"ל משרד האוצר, כמינוי של יגאל כהן אורגד. הוא התפטר מתפקידו באמצע השנה על רקע פריצת מסגרת התקציב לקראת הבחירות, אך מונה מחדש לתפקיד לאחר מספר חודשים, על ידי יצחק מודעי וכיהן בתפקיד עד 1987. בתקופה זו ריכז את צוות הכלכלנים ליישום תוכנית הייצוב הכלכלית של 1985. כמו כן כיהן כנציב שירות המדינה בפועל. שרון המליץ על סגירת נציגויות רשות ההשקעות בארצות הברית ואי היענות מודעי להמלצתו הביאה למתח ביניהם.

בשנים 1988 עד 1990 עבד בבנק העולמי וב-1990 מונה לראש מטה הסדר הקיבוצים. בשנים 1992 עד 1998 כיהן כיו"ר דירקטוריון בנק הפועלים.

תפקידים ציבורים נוספים בהם כיהן: יו"ר דירקטוריון הוצאת מאגנס, יו"ר הוועד הישראלי בקרן וקסנר, חבר בוועדה המייעצת לבנק ישראל, חבר בוועדה לתכנון ולתקצוב של המועצה להשכלה גבוהה, יו"ר הוועד המנהל במכון ירושלים לחקר ישראל, חבר בוועד המנהל של החברה להגנת הטבע, מוזיאון ישראל, האוניברסיטה העברית בירושלים, הקרן הלאומית למדע, קרן בירד, יו"ר חברת נגב תעשיות תוכנה, דירקטור ברותם אמפרט נגב ועוד.

נפטר ב-29 במאי 2021. הותיר ארבעה ילדים, נכדים ונינים. אחד מבניו היה פרופ' אילן שרון, ארכאולוג ישראלי, באוניברסיטה העברית בירושלים, שהתמחה בתקופת הברזל ובתרבות הפיניקית. בן נוסף, פרופ' ערן שרון, הוא מתמטיקאי בקמפוס גבעת רם.

קישורים חיצוניים
 עמנואל שרון באתר חדשות מחלקה ראשונה
 
 משולם לוין, מורה נבוכים : ריאיון עם ד"ר עמנואל שרון, זמן מבשרת, 22 במאי 2009

הערות שוליים

מנכ"לי משרד האוצר
כלכלנים ישראלים
יושבי ראש בנק הפועלים
נציבי שירות המדינה
דירקטורים ישראלים
נוטרים
בוגרי בית הספר הריאלי
עובדי הבנק העולמי
בוגרי האוניברסיטה העברית בירושלים
בעלי תואר דוקטור מאוניברסיטת קליפורניה בברקלי
ישראלים ילידי פולין
אישים הקבורים בפרדס חנה
ישראלים שנולדו ב-1929
ישראלים שנפטרו ב-2021